Taagken pilluwaghtet aanutkaat Jesus uyamigtesluku qaquuraa.
Aglaatkaat tawavek atilqelghiimun,
“Yugem Naasqwan Nenga.”
(Taana Hebrew‑stun,
Golgotha‑ngulghii.)
Tawani qaquuraqaat,
maalghuklu yugek maligullukek qaquuraqagket.
Aallgha aghenqigneghanilluku,
ilanga saghumigneghanilluku,
Jesus qukaanilluku.
Pilate‑em igaqestekaqegkanga,
Jesus Nazareth‑eghmii,
Umiilgat Jews‑et.
Taagken nekegtestekaa qaquuraakun Jesus‑em.
Taana igaqegkaalghii Hebrew‑t,
Latin‑et,
Greek‑et ulungistun.
Uglalghiit Jews‑et atightuqaat,
qayughllak qaquuraghviga Jesus‑em qantaghanlenguq Jerusalem‑emeng.
Jews‑et chief priest‑ngita takuluku Pilate pikaat,
“Tawaten igaqsaghqaanghisaghtuq,
‘Umiilgat Jews‑et.’
Whaten igaqsaghqaayaghtuq,
‘Una yuuk pikaaguq,
Whanga Umiilkaatnga Jews‑et.’”
Pilate‑em pikii,
“Igaqestekaqa tawatennaqnguuq.”
Pilluwaghtet tuquuqaasamegteggu Jesus qaquuramun tuguluki aatkii,
estamaghqegkiit,
ataasikaghtaan tugulaatkat.
Ataasik atkuyaaghqek kelungunatek ulimaaghek tuuymegneng kenimegnun.
Pilluwaghtet pikat,
“Taakuk iighwiigkenka ateghtiiraaghusiqeltekek.”
Tawaten pilleghmegteggun Akuzitet Igaqegkat apeghiightestekiit whaten pillghit:
“Aatkanka nengiitkaqiit,
enkaam taakuk atkuyaaghegka ateghtiiraaghusiqegkaqagket.”
Pilluwaghtet tawaten pimaluki,
taawanguq estamat aghnat nekevghallghiit qaquram tungangani:
Jesus‑em naanga,
naanganllu anglegutanga,
Mary‑llu Clopas‑em nulighha,
Mary‑llu Magdala‑ghmii.
Jesus‑em esghaqakek naanillu,
piniqegkanillu maligsaaghteni nekevghalghiik tawani.
Naani pikaa,
“Aghnami whani,
taana ighneliitan.”
Taagken maligsaaghteni pikaa,
“Taana naaliitan.”
Taagken kenlanga maligsaaghtengan aglaatkaa ellmeggnun.
Taam kingunganeng Jesus‑em liisimakegkaa sangwaa tamaghhaghmi whaa apeghiilghii.
Enkaam Akuzitet Igaqegkat apeghiighesqelluki whaten pikaq,
“Meqsugtunga.”
Taawanguq sagneghwaaq quwaalghiimeng wine‑meng imalek.
Pilluwaghtet nekeglluku nepsagusiq hyssop‑em unaghsiighwaaghakun,
nepluku wine‑mun Jesus‑em qaanghanun nengugutkaat.
Jesus‑em naasiighluku wine‑a,
pikaq,
“Taawa apeghiightuq.”
Guughtutkelluku taghneghagni pegtekakek.
Yataaghqivigutanganeng Aghneq,
Jews‑et igleghutistengita taakut yugusit qaquurametesunghilkangit,
qayughllak unaamingani Sabbath‑ngumaghmi,
Passover‑emllu aghneqegkanga.
Enkaam Pilate‑mun qelghutesqegkiit pilluwaghtenun ayemqiisqelluki ighungit tuquragkiighesqelluki,
iqinnaluki qaquuriitneng.
Taagken pilluwaghtet takuluku sivuliq yuuk,
ayemquqagket ighukek,
aallghanllu ighukek ayemquqagket.
Taakuk qaquuraqaqegkegket maligullukek Jesus‑mun.
Jesus‑em ighukek ayemsimangilkegket qayughllak takuyaqmegteggu tuqungwaaghluni ayuqeftuq.
Iwernga ataasim pilluwaghtem panamineng kenuqaqaa Jesus saningakun.
Tawaninginaq aakwlu meqlu maaqegkak.
(Esghapakam tamaaken aapghii tamaakut.
Akuzitkegkii ipanguut,
liisimakuqlu ungipaqngwaa ipapilleq.
Aapghii tamaakut elpesillu ugpeghesqellusi.)
Tamaakut apeghiiqaagut Akuzitet Igaqegkat apeghiighesqelluki:
“Talwa ataasiq neghqwaagha ayemyaghqaanghituq.”
Whatenllu Akuzitet Igaqegkat pikaagut,
“Esghapaglleqaat panakaghteng.”